τη Δήλωση αξιοπιστίας σχετικά με τις δραστηριότητες του έκτου και έβδομου Ευρωπαϊκού Ταμείου Ανάπτυξης για το οικονομικό έτος 1994

ΣΗΜΕΙΩΜΑ ΠΡΟΣ ΤΟΝ ΑΝΑΓΝΩΣΤΗ Η ακόλουθη Δήλωση αξιοπιστίας (DAS) σχετικά με την αξιοπιστία των λογαριασμών καθώς και τη νομιμότητα και κανονικότητα των πράξεων στις οποίες αυτοί βασίζονται, στηρίζεται σε ειδική έκθεση που είναι προσαρτημένη στη DAS, όπου αναπτύσσεται καθένα από τα θέματα της Δήλωσης.

Η ειδική έκθεση παρέχει, στο κεφάλαιο 3, λεπτομερή στοιχεία σχετικά με τα αποτελέσματα του ελέγχου που διενήργησε το Συνέδριο.

Στην έκθεση, στο κεφάλαιο 4, παρατίθενται επίσης τα διδάγματα που πρέπει να αντληθούν από τον έλεγχο για στήριξη της DAS, καθώς και οι κυριότερες συστάσεις του Συν εδρίου.

Δήλωση αξιοπιστίας σχετική με τις δραστηριότητες που εμπίπτουν στο πλαίσιο του γενικού προϋπολογισμού για το οικονομικό έτος 1994

ΕΙΣΑΓΩΓΙΚΕΣ ΠΑΡΑΤΗΡΗΣΕΙΣ

Η εντολή του Συνεδρίου

(Σημείο 1.3 της συνημμένης έκθεσης) 1. Σύμφωνα με τις συνθήκες (1), το Ελεγκτικό Συνέδριο των Ευρωπαϊκών Κοινοτήτων (που ονομάζεται παρακάτω «το Συνέδριο») εξέτασε τους λογαριασμούς και τις υποκείμενες πράξεις του οικονομικού έτους 1994 σχετικά με τις δραστηριότητες που αφορούν το γενικό προϋπολογισμό της Ευρωπαϊκής Ένωσης, προκειμένου να χορηγήσει στο Ευρωπαϊκό Κοινοβούλιο και το Συμβούλιο δήλωση αξιοπιστίας που να αφορά την αξιοπιστία των εν λόγω λογαριασμών, καθώς και τη νομιμότητα και κανονικότητα των πράξεων αυτών (2).

Οι λογαριασμοί και οι πράξεις που καλύπτονται από τη DAS

(Σημείο 1.5 της συνημμένης έκθεσης) 2. Οι λογαριασμοί που εξετάστηκαν είναι οι λογαριασμοί που συγκεφαλαιώνονται στον τόμο IV (όπου περιλαμβάνονται ο ενοποιημένος λογαριασμός διαχείρισης και ο ενοποιημένος δημοσιονομικός ισολογισμός, καθώς και τα ερμηνευτικά σημειώματα) των εγγράφων που υποβλήθηκαν από την Επιτροπή στις αρμόδιες για την απαλλαγή αρχές και, στις 28 Απριλίου 1995, στο Ελεγκτικό Συνέδριο ().

3 (Σημείο 1.7 της συνημμένης έκθεσης) 3. Η DAS αφορά το σύνολο των λογαριασμών καθώς και το σύνολο των υποκειμένων πράξεων, μέχρι το επίπεδο των τελικών υποχρέων και δικαιούχων.

Η εμβέλεια και τα όρια της DAS

(Σημείο 1.9 της συνημμένης έκθεσης) 4. Σύμφωνα με τη συνθήκη, η DAS έχει συνολικό χαρακτήρα. Δεν αποσκοπεί στην πραγματοποίηση συγκεκριμένης εκτίμησης ούτε στην κατάληξη σε ποσοτικά προσδιορισμένο συμπέρασμα σχετικά με οποιοδήποτε από τους επιχειρησιακούς ή γεωγραφικούς τομείς της κοινοτικής δραστηριότητας.

(Σημείο 1.10 της συνημμένης έκθεσης) 5. Η DAS εφαρμόζεται στους λογαριασμούς του 1994, όπως έχουν επί του παρόντος. Οι πράξεις, που εμπίπτουν στους τομείς που ελέγχει το Συνέδριο στο πλαίσιο της DAS, είναι δυνατό να ελέγχονται μεταγενέστερα από άλλες υπηρεσίες, βάσει της κανονιστικής ρύθμισης που ισχύει επί του παρόντος, ιδίως κατά την εκκαθάριση των λογαριασμών του ΕΓΤΠΕ-Εγγυήσεις.

(Σημείο 1.12 της συνημμένης έκθεσης) 6. Ορισμένοι έλεγχοι, που πραγματοποιήθηκαν προγενέστερα από άλλους ελεγκτές, κατέδειξαν περιπτώσεις παρατυπιών και ανωμαλιών που το Συνέδριο δεν μπορεί να παραθέσει, ως έχουν, ως δικές του αποκαλύψεις στο πλαίσιο της στατιστικής μεθόδου, που εφαρμόζεται για τη DAS, τις οποίες όμως λαμβάνει υπόψη κατά την τελική του εκτίμηση,ιδίως σχετικά με τους παραδοσιακούς ιδίους πόρους.

(Σημείο 1.17 της συνημμένης έκθεσης) 7. Η DAS, αυτή καθεαυτή, δεν προβαίνει σε εκτιμήσεις σχετικά με την τήρηση των αρχών της χρηστής δημοσιονομικής διαχείρισης, γεγονός που εξακολουθεί να πραγματοποιεί το Συνέδριο στο πλαίσιο των λοιπών εργασιών του, ιδίως στο πλαίσιο της ετήσιας έκθεσής του και των λοιπών ειδικών εκθέσεών του.

(Σημείο 1.20 της συνημμένης έκθεσης) 8. Ορισμένες παρατυπίες, που διεπράχθησαν εσκεμμένως σε βάρος των οικονομικών της Κοινότητας, δεν μπορούν, λόγω της φύσης τους, να εντοπιστούν μέσω των συνήθων διαδικασιών ελέγχου που εκτελούνται σύμφωνα με τους γενικά αποδεκτούς ελεγκτικούς κανόνες. Κατά συνέπεια, το Συνέδριο δεν μπορεί να παράσχει διαβεβαίωση ότι δεν υφίστανται οι περιπτώσεις του είδους αυτού.

(Σημείο 1.24 της συνημμένης έκθεσης) 9. Λόγω της μακροοικονομικής φύσης των στατιστικών δεδομένων στα οποία βασίζονται οι ίδιοι πόροι ΑΕΠ και ΦΠΑ, οι οποίοι αποτελούν το 80 % περίπου των εσόδων της Κοινότητας, το Συνέδριο περιόρισε την εξέτασή του στην αξιολόγηση του κατάλληλου χαρακτήρα των διαδικασιών που εφαρμόζονται για την κατάρτιση των εν λόγω δεδομένων και την εξασφάλιση της σχετικής αξιοπιστίας τους.

ΔΗΛΩΣΗ ΤΟΥ ΣΥΝΕΔΡΙΟΥ

(Σημείο 3.1 της συνημμένης έκθεσης) 10. Το Συνέδριο είναι της γνώμης ότι:

i)οι λογαριασμοί που καταρτίστηκαν στις 31 Δεκεμβρίου 1994 αντικατοπτρίζουν ορθά τα έσοδα και τις δαπάνες, καθώς και τη δημοσιονομική κατάσταση της Ένωσης 7 εντούτοις, η ενημερωτική αξία αυτών των λογαριασμών πρέπει να βελτιωθεί σχετικά με πολλά σημαντικά θέματα, τα οποία συνεπάγονται τη διατύπωση επιφυλάξεων από το Συνέδριο 7

ii)με την εξέταση των εσόδων που καταχωρήθηκαν στους λογαριασμούς, σχετικά με τους παραδοσιακούς ιδίους πόρους, δεν αποκαλύφθηκαν σημαντικά σφάλματα 7 εντούτοις, είναι προφανές ότι δεν είναι δυνατό να δοθεί διαβεβαίωση ότι δηλώθηκαν πράγματι όλες οι φορολογήσιμες εισαγωγές και ότι συνεπήχθησαν τα αντίστοιχα έσοδα 7

iii)όσον αφορά τις δαπάνες, υπάρχουν πάρα πολλά σφάλματα στις πράξεις στις οποίες βασίζονται οι πληρωμές που είναι εγγεγραμμένες στους λογαριασμούς για να μπορέσει το Συνέδριο να δώσει θετική συνολική διαβεβαίωση σχετικά με τη νομιμότητα των εν λόγω πράξεων.

Όσον αφορά την αξιοπιστία των λογαριασμών

Ενοποιημένος λογαριασμός διαχείρισης

(Σημείο 3.2 της συνημμένης έκθεσης) 11. Ο ενοποιημένος λογαριασμός διαχείρισης απεικονίζει ορθά τα έσοδα και τις δαπάνες της Ένωσης, συνεπάγεται όμως τη διατύπωση των παρακάτω επιφυλάξεων.

(Σημείο 3.3 της συνημμένης έκθεσης) 12. Ο συνολικός όγκος των πληρωμών διαμορφώθηκε, λόγω των πραγματικών αρνητικών εσόδων και πληρωμών, σε 63 580,8 εκατ. ECU αντί των 60 304,8 εκατ. ECU που εμφαίνονται στο λογαριασμό διαχείρισης.

(Σημείο 3.5 της συνημμένης έκθεσης) 13. Τα λογιστικά πληροφοριακά στοιχεία σχετικά με πληρωμές ύψους 13 000 εκατ. ECU που πραγματοποιήθηκαν κατά το 1994, οι οποίες στην πραγματικότητα συνίστανται σε προπληρωμές/προκαταβολές, δεν παρουσιάζονται χωριστά στον τόμο IV.

(Σημείο 3.15 της συνημμένης έκθεσης) 14. Ορισμένες δαπάνες του ΕΓΤΠΕ-Εγγυήσεις, ύψους 45,8 εκατ. ECU, δεν εμφαίνονται στους λογαριασμούς του οικονομικού έτους 1994 και κατά συνέπεια δεν τηρήθηκε η αρχή του ενιαυσίου του προϋπολογισμού.

(Σημείο 3.18 της συνημμένης έκθεσης) 15. Ο λογαριασμός διαχείρισης δεν αντικατοπτρίζει πιστά τις νομικές αναλήψεις υποχρεώσεων της Ευρωπαϊκής Ένωσης κατά το κλείσιμο του οικονομικού έτους 1994, διότι ορισμένες από τις λογιστικές αναλήψεις υποχρεώσεων δεν αντιστοιχούν πλέον σε νομικές υποχρεώσεις.

Ο ενοποιημένος δημοσιονομικός ισολογισμός της Ευρωπαϊκής Ένωσης

(Σημείο 3.44 της συνημμένης έκθεσης) 16. Ο ενοποιημένος δημοσιονομικός ισολογισμός της Ευρωπαϊκής Ένωσης, για την ενοποίηση του οποίου αρμόδια είναι μόνον η Επιτροπή, απεικονίζει ορθά τη δημοσιονομική κατάσταση της Ένωσης, συνεπάγεται εντούτοις τη διατύπωση των επιφυλάξεων που αναφέρονται παρακάτω.

Ο δημοσιονομικός ισολογισμός της Επιτροπής

(Σημείο 3.53 της συνημμένης έκθεσης) 17. Το Συνέδριο διατυπώνει επιφύλαξη σχετικά με την αξία (254,2 εκατ. ECU) που έχει εγγραφεί στο δημοσιονομικό ισολογισμό της Επιτροπής για τα κινητά αγαθά στις Βρυξέλλες και το Λουξεμβούργο.

(Σημείο 3.71 της συνημμένης έκθεσης) 18. Η ευρύτητα των σφαλμάτων και των προβλημάτων που επισημάνθηκαν στο επίπεδο των χωριστών λογιστικών σχετικά με τους δασμούς και τις γεωργικές εισφορές δεν καθιστούν δυνατό να θεωρηθεί ως αξιόπιστο το αριθμητικό στοιχείο των 577 εκατ. ECU που είναι εγγεγραμμένο στο δημοσιονομικό ισολογισμό σχετικά με το θέμα αυτό.

(Σημείο 3.74 της συνημμένης έκθεσης) 19. Οι απαιτήσεις από τα κράτη μέλη σχετικά με την εκκαθάριση των λογαριασμών του ΕΓΤΠΕ-Εγγυήσεις για τα οικονομικά έτη από το 1989 μέχρι το 1991, ύψους 2 000 εκατ. ECU, δεν αντικατοπτρίζονται στους λογαριασμούς.

(Σημείο 3.81 της συνημμένης έκθεσης) 20. Διάφορες πιθανές υποχρεώσεις της Ευρωπαϊκής Ένωσης, ύψους τουλάχιστον 88 000 εκατ. ΕCU, δεν εμφαίνονται ούτε στο δημοσιονομικό ισολογισμό ούτε και στα παραρτήματα που αφορούν τις αναλήψεις υποχρεώσεων εκτός ισολογισμού.

Οι δημοσιονομικοί ισολογισμοί των λοιπών κοινοτικών οργάνων και οργανισμών

(Σημείο 3.92 της συνημμένης έκθεσης) 21. Το Συνέδριο διατυπώνει επιφυλάξεις όσον αφορά την αξία (121,1 εκατ. ECU) των κινητών αγαθών που είναι εγγεγραμμένα στους αντίστοιχους δημοσιονομικούς ισολογισμούς πολλών κοινοτικών οργάνων και οργανισμών.

(Σημείο 3.96 της συνημμένης έκθεσης) 22. Οι δημοσιονομικοί ισολογισμοί, ή οι σημειώσεις στον ισολογισμό, του Ευρωπαϊκού Κοινοβουλίου, του Συμβουλίου και του Δικαστηρίου δεν παρέχουν πληροφορίες ούτε για την ύπαρξη σημαντικών δικαιωμάτων σχετικά με ακίνητα ή εξομοιούμενων δικαιωμάτων (292 εκατ. ECU) ούτε για τις υποχρεώσεις σχετικά με ακίνητα (1 823 εκατ. ECU).

Όσον αφορά την νομιμότητα/κανονικότητα των υποκειμένων πράξεων

Οι πράξεις που αφορούν τα έσοδα

(Σημείο 3.101 της συνημμένης έκθεσης) 23. Για τους παραδοσιακούς ιδίους πόρους, οι έλεγχοι που πραγματοποιήθηκαν σε δείγμα υποκειμένων πράξεων στα κράτη μέλη δεν κατέδειξαν στοιχεία ικανά να θέσουν υπό αμφισβήτηση τη νομιμότητα και την κανονικότητα των αντίστοιχων εσόδων, ούτε οδήγησαν σε εντοπισμό ουσιαστικών σφαλμάτων αρκετά σημαντικών ώστε να επηρεάζουν τον κοινοτικό προϋπολογισμό σε επίπεδο βεβαιωθέντων και εισπραχθέντων δικαιωμάτων. Εντούτοις, πρέπει να είναι σαφές ότι το δείγμα που επέλεξε το Συνέδριο δεν μπορεί να εξαχθεί από το σύνολο του εξεταζόμενου πληθυσμού, διότι προφανώς καμία αρχή δεν κατέχει κατάσταση των εισαγωγών που δεν έχουν δηλωθεί στην τελωνειακή αρχή. Το ίδιο πρόβλημα ισχύει και για τους φόρους βάσει δηλώσεων. Ως εκ τούτου, δεν είναι δυνατόν να διατυπωθεί κρίση για την πληρότητα των παραδοσιακών ιδίων πόρων.

(Σημείο 3.114 της συνημμένης έκθεσης) 24. Οι ίδιοι πόροι που βασίζονται στο ΦΠΑ και στο ΑΕΠ δεν οδηγούν σε παρατηρήσεις του Συνεδρίου όσον αφορά την αξιοπιστία των υπολογισμών και τη νομιμότητα/κανονικότητα των διαδικασιών που εφαρμόστηκαν για την κατάρτιση των βασικών δεδομένων.

Οι πράξεις που αφορούν τις δαπάνες

Περιπτώσεις δαπανών για τις οποίες το Συνέδριο δεν μπορεί να παράσχει διαβεβαίωση

(Σημείο 3.122 της συνημμένης έκθεσης) 25. Σε αρκετούς τομείς, που αντιπροσωπεύουν περίπου το 14 % των κοινοτικών δαπανών, το Συνέδριο δεν είναι σε θέση να εκφέρει γνώμη. Αυτή η διαπίστωση αδυναμίας προκαλείται κυρίως είτε από την ανεπάρκεια των στοιχείων που τέθηκαν στη διάθεση του Συνεδρίου, είτε από τον μη αξιόπιστο χαρακτήρα των συστημάτων που καθιερώθηκαν για τη διαχείριση των πράξεων που έπρεπε να ελέγξει. Κατά συνέπεια, στις περιπτώσεις όπου το Συνέδριο διαπίστωσε σφάλματα, τα αριθμητικά αποτελέσματα που παρουσιάζονται στο παρόν έγγραφο βάσει παρεκτάσεων κινδυνεύουν να υποτιμήσουν την επίπτωσή τους, εφόσον αυτές οι παρεκτάσεις έγιναν υποθέτοντας, προς το συμφέρον του ελεγχομένου, ότι δεν υπάρχουν σφάλματα στο μέρος του προϋπολογισμού για το οποίο το Συνέδριο δεν εκφέρει γνώμη.

(Σημεία 3.139 έως 3.143 της συνημμένης έκθεσης) Σφάλματα που επηρεάζουν τη νομιμότητα/κανονικότητα των αναλήψεων υποχρεώσεων που πραγματοποιήθηκαν κατά τη διάρκεια του οικονομικού έτους

(Σημείο 3.139 της συνημμένης έκθεσης) 26. Ο έλεγχος της ουσιαστικής πλευράς των αναλήψεων υποχρεώσεων δεν αποκάλυψε σοβαρά σφάλματα (4).

(Σημείο 3.140 της συνημμένης έκθεσης) 27. Ο πιθανότερος σωρευτικός όγκος των πράξεων, που επηρεάζονται από τα σοβαρά τυπικά σφάλματα σχετικά με τις αναλήψεις υποχρεώσεων - αν και ελάχιστα - των οποίων η άμεση επίπτωση στα ποσά που καταλογίζονται στον προϋπολογισμό δεν μπορεί να προσδιοριστεί, είναι της τάξης των 720 εκατ. ECU (5).

(Σημείο 3.142 της συνημμένης έκθεσης) 28. Αυτά τα σοβαρά σφάλματα αφορούν κυρίως τους κανόνες λήψης αποφάσεων και ανάληψης υποχρεώσεων (απουσία απόφασης ή υποχρεωτικών προηγούμενων γνωμοδοτήσεων). Η προέλευσή τους βρίσκεται σε επίπεδο κοινοτικών οργάνων.

(Σημεία 3.144 έως 3.151 της συνημμένης έκθεσης) Σφάλματα που επηρεάζουν τη νομιμότητα/κανονικότητα των υποκειμένων πράξεων για τις πληρωμές

(Σημείο 3.144 της συνημμένης έκθεσης) 29. Το πιθανότερο σωρευτικό ποσό των πολυάριθμων σοβαρών ουσιαστικών σφαλμάτων σχετικά με τις πληρωμές που οδήγησαν στην αδικαιολόγητη επιβάρυνση του προϋπολογισμού με τα σχετικά ποσά είναι της τάξης των 2 386 εκατ. ECU.

(Σημείο 3.146 της συνημμένης έκθεσης) 30. Αυτά τα σοβαρά ουσιαστικά σφάλματα είναι πολύ ποικίλου χαρακτήρα. Πλήττουν ειδικότερα την επιλεξιμότητα των πράξεων για κοινοτική χρηματοδότηση, τον πραγματικό χαρακτήρα ή την ακρίβεια των δαπανών που χρηματοδοτούνται, την ακρίβεια του προσδιορισμού του ποσού της κοινοτικής συνδρομής, καθώς και την ποιότητα των δικαιολογητικών στοιχείων στα οποία βασίζονται οι πληρωμές. Σημειώθηκαν γενικά σε επίπεδο εθνικών διοικήσεων. Ορισμένα αφορούν τα διαρθωτικά ταμεία. Στην περίπτωση αυτή, όπου οι πληρωμές που έγιναν από την Επιτροπή συνίστανται σε προπληρωμές/προκαταβολές, η ύπαρξη σφαλμάτων στις υποκείμενες πράξεις, ιδίως μέχρι το επίπεδο των τελικών δικαιούχων, δεν σημαίνει κατ' ανάγκη ότι οι πληρωμές της Επιτροπής ήταν οι ίδιες εσφαλμένες όταν πραγματοποιήθηκαν. Ωστόσο, καθώς οι υποκείμενες πράξεις χρηματοδοτήθηκαν με κεφάλαια της Ευρωπαϊκής Ένωσης, ο γενικός προϋπολογισμός επηρεάζεται από τέτοια σφάλματα.

(Σημείο 3.148 της συνημμένης έκθεσης) 31. Ο πιθανότερος όγκος των πράξεων που πλήττονται από τα πολυάριθμα σοβαρά τυπικά σφάλματα σχετικά με τις πληρωμές είναι της τάξης των 2 880 εκατ. ECU. Τα σφάλματα αυτά μπορεί επίσης σε ορισμένες περιπτώσεις να προκαλέσουν ζημία σε βάρος του κοινοτικού προϋπολογισμού, αλλά η άμεση επίπτωσή τους στα ποσά που καταλογίζονται στον προϋπολογισμό δεν μπορεί να προσδιοριστεί.

(Σημείο 3.150 της συνημμένης έκθεσης) 32. Αυτά τα σοβαρά τυπικά σφάλματα επηρεάζουν ειδικότερα τις διαδικασίες έγκρισης από το διατάκτη και το δημοσιονομικό ελεγκτή, τις διαδικασίες ανάθεσης συμβάσεων, καθώς και την τήρηση ορισμένων υποχρεώσεων από τους δικαιούχους. Η προέλευσή τους βρίσκεται εξίσου σε επίπεδο εθνικών διοικήσεων και Επιτροπής.

Η παρούσα δήλωση εγκρίθηκε από το Ελεγκτικό Συνέδριο στο Λουξεμβούργο κατά τη συνεδρίασή του της 25ης και 26ης Οκτωβρίου 1995.

Για το Ελεγκτικό Συνέδριο Andrι J. MIDDELHOEK Πρόεδρος

(1) Άρθρο 188 Γ της Συνθήκης για την ίδρυση της Ευρωπαϊκής Κοινότητας, άρθρο 160 Γ της Συνθήκης για την ίδρυση της Ευρωπαϊκής Κοινότητας Ατομικής Ενέργειας και άρθρο 45 Γ της Συνθήκης για την ίδρυση της Ευρωπαϊκής Κοινότητας Άνθρακα και Χάλυβα, όσον αφορά τις πράξεις που υπάγονται στον πρώην διοικητικό προϋπολογισμό της ΕΚΑΧ που ενσωματώθηκε στο γενικό προϋπολογισμό με τη Συνθήκη συγχώνευσης της 8ης Απριλίου 1965.

(2) Για τα ΕΤΑ και την ΕΚΑΧ εκδίδονται χωριστές δηλώσεις αξιοπιστίας.

(2) Έγγραφα SEC(95) 253 τελικό, SEC(95) 254 τελικό και SEC(95) 255 τελικό (δεν δημοσιεύτηκαν).

(4) Θεωρούνται σφάλματα κάθε σφάλμα λογιστικής καταχώρησης και κάθε πράξη που δεν έχει πραγματοποιηθεί σύμφωνα με τις ισχύουσες νομικές και κανονιστικές διατάξεις. Θεωρούνται ουσιαστικά σφάλματα εκείνα που έχουν άμεσες επιπτώσεις στην αξία των υποκειμένων πράξεων. Η κατάταξη σε σοβαρά ή λιγότερο σοβαρά σφάλματα πραγματοποιείται σύμφωνα με την ανάλυση των σχετικών αρχών και των διαπιστωθέντων γεγονότων (βλέπε σημείο 1.40 της συνημμένης έκθεσης).

(5) Θεωρείται τυπικό σφάλμα εκείνο το οποίο δεν έχει άμεση ή μετρήσιμη επίπτωση σε βάρος του κοινοτικού προϋπολογισμού (βλέπε σημείο 1.40 της συνημμένης έκθεσης).